Sitta minn tlettax–il distrett elettorali mhumiex skont il-kostituzzjoni u kien għalhekk li kien hemm bżonn ir-reviżjoni tad-distretti elettorali, bir-rapport tal-Kummissjoni Elettorali dwar is-suġġett tressaq fil-parlament iktar kmieni din il-ġimgħa. Il-kostituzzjoni tipprovdi għal kwota f'kull distrett u n-numru ta' votanti f'kull distrett ma jistax ikun ta' 5% iktar jew inqas minn din il-kwota. Iżda, kif tiġi stabbilita? Is-sistema taqbad in-numru totali ta' votanti fl-ewwel tnax–il distrett elettorali, li bħalissa huwa ta' 311,256 u tiddividih b'sittin, in-numru ta' kandidati li jridu jkunu eletti fuq dawn it-tnax–il distrett elettorali. It-tliettax–il distrett, jiġifieri Għawdex, huwa eskluż dejjem għax bil-kostituzzjoni dak huwa distrett elettorali wieħed. Meta jsir dan il-kalkolu toħroġ kwota ta' 25,938. L-ewwel distrett elettorali huwa l-iktar wieħed li għandu inqas minn din il-kwota b'2,000 vot inqas (7.89%), filwaqt li l-ħdax–il distrett elettorali huwa dak li għandu l-iktar b'madwar 2,500 (9.45%) vot żejjed fuq il-kwota. B'differenza ta' iktar minn 2,000 (7.775) vot żejjed anke t-tnax–il distrett għandu numru ta' votanti żejda. Dan u iktar differenzi, kif jidhru fit-tabella, wasslu għar-reviżjoni biex illum id-distretti elettorali l-ġodda tfasslu kif jidhru fil-mappa. Il-bidliet ewlenin huma li l-Marsa issa se tkun kollha mal-ewwel distrett u anke Santa Venera. Parti milll-Fgura se tiċċaqlaq mit-tielet għal mat-tieni distrett, filwaqt li l-parti kbira tagħha se tmur mar-raba' distrett. Minflok, mat-tielet distrett se jidħlu Marsaxlokk, li kien mal-ħames, u Ħal Għaxaq li kien mar-raba'. Il-ħames distrett ra ż-żieda ta' Ħal Farruġ, sal-lum parti minn Ħal Luqa u għalhekk is-sitt distrett. Mis-seba' distrett tneħħiet l-Imdina u mat-tmien distrett żdied Ħal Balzan li tneħħa mill-ħdax, li minflok ħa l-Imdina. Id-disa' distrett ma ra ebda tibdil u t-tnax–il distrett ra parti min-Naxxar tiċċaqlaq għal mal-għaxar distrett. Li kellna nħarsu lejn il-lokalitajiet insibu li dawk bl-ikbar ammont ta' votanti huma Birkirkara (17,435), il-Mosta (16,304) u Ħal Qormi (13,633). L-Imdina (221), ix-Xgħajra (1258) u Ta' Xbiex (1281) huma lokalitajiet bl-inqas ammont ta' votanti. Ir-rapport propost mill-Kummissjoni Elettorali ma sabx il-qbil ta' kulħadd bil-membri fuq il-Kummissjoni nnominati mill-oppożizzjoni Nazzjonalista jagħmlu dak li jissejjaħ rapport minoritarju.